А0мола облысы

Зеренді ауданы

Шағалалы ауылы

«Балдырған» балабақшасы

Баяндама

**Тақырыбы:**

**«Сурет салу арқылы мектеп жасына дейінгі балалардың шығармашылық қабілетін арттыру»**

Тәрбиеші: Сыздықова Б.О.

2017-2018 оқу жылы.

*«Тәрбиешінің міндеті – балада шығармашылықтың қандай түріне ынта бар екенің тауып, сол ынтасын сол түр туғызатын сұлулық сезімдерін өркендету»*

Мағжан Жұмабаев

**Тақырыбы:**

«Сурет салу арқылы мектеп жасына дейінгі балалардың шығармашылық қабілетін дамыту»

**Мақсаты:**

* Сурет салу өнері арқылы мектеп жасына дейінгі баланың сезімдік эмоционалдық ортасымен эстетикалық талғамын және шығармашылық ойлау қабілетін дамыту.

**Міндеттері:**

* Сурет салу қызметінде негізгі қажетті техникалық дағдыларды меңгерту;
* Сурет салу өнеріне деген қызығушылығын арттыру;
* Көркемдік талғамын арттыру;
* Іскерлік дағдыларын меңгерту.

Кіріспе

Шығармашылық  тұлғаны қалыптастыру –  қазіргі кезеңдегі педагогикалық теория мен тәжірибенің маңызды мәселелерінің бірі. Оны мектепке дейін дамыту тиімді. В.А. Сухомлинский айтқандай: «Балалардың мүмкіндігі мен дарындылығының бастамалары саусақтарының ұшында. Бейнелеп айтқанда, саусақтарынан, шығармашылық ойын қоректендіретін өте жіңішке жылғалар сынды жіптер тарайды.Баланың қолында неғұрлым шеберлік көп болса, соғұрлым ол ақылды болады».  Педагогтардың пайымдауы бойынша-барлық балалар дарынды.Сондықтан дарынын уақытында байқап, сезіп, тәжірибесінде, нақты өмірінде қолдануға мүмкіндік туғызу қажет. Ересектердің көмегімен көркемдік-шығармашылық қабілеттерін дамыта отырып, бала жаңа туындылар жасайды (сурет, жапсыру) .Қайталанбайтын туындыларды ойластыру барысында ол әрқашан заттың жасалу тәсілдерімен тәжірибе жасайды. Мектепке дейінгі жастағы бала өзінің эстетикалық дамуында қарапайым көрнекі-сезімдік әсерінен түпнұсқалық кейіптің жасалуына бейнелеу-мәнерлеу әдістері арқылы өтеді. Сондықтан оның шығармашылығының негізін қалау керек. Неғұрлым бала жақсы  көрсе, естісе, күйінсе, соғұрлым қиялдау әрекеттері маңызды және нәтижелі болады. Балалар ерте жастан бастап өздерінің қоршаған ортадан алған әсерін бейнелеп көрсетуге тырысады.

Мен өз тәжірибемде сурет салудың дәстүрден тыс әдістерін қолданамын. Сурет салудың дәстүрден тыс әдістері балаларды қызықтыратын, еліктіретін іс- әрекет. Қоршаған орта бала өмірінде ең маңызды орын алады. Сондықтан заттық – дамытушы ортаны ұйымдастырған кезде мазмұнының дамытушылық жағын және әр баланың жеке ерекшелігін ескере отырып, шығармашылық қабілетін дамытуға бағытталғанына басты назар аударамын. Үйде қаншама қажетсіз нәрселер бар: тіс щеткалары, поролон тарақтар, қақпақтар, пенопласт, жіптер, майшамдар т.б. Ал серуенге шыққан кезде айналада қаншама қызықты нәрселер бар: таяқшалар, жаңғақтар, жапырақтар, тастар, тұқым, баққабақ гүлінің мамығы т.б. Осының бәрінен іс- әрекетке қажетті өнімді бұрыш жасақтап алдық. Ерекше материалдар балаларды өзінің ерекшелігімен қызықтырады, «Жоқ» деген сөзді айтқызбай- ақ, не қаласа соны жасауларына және өздерінің жаңа шығармашылық қабілеттерін көрсетуге мүмкіндік береді. Балалар ұмытылмас әсер алады, жағымды көңіл күйде болады, ал олардың көңіл- күйлеріне қарай отырып не нәрсеге қуанатынын, не нәрсеге көңілі толмайтынын аңғаруға болады.

**Ұйымдастырылған оқу қызметінде бейнелеу өнерінің дәстүрден тыс әдістерін қолдану:**

* Балалардың қорқынышын сейілтуге мүмкіндік туғызады;
* Өзіне деген сенімін арттырады;
* Ойлау кеңістігін дамытады;
* Өз ойын еркін білдіруге үйретеді;
* Шығармашылық ізденіске түрткі болады;
* Әр түрлі материалдармен жұмыс жасауға үйретеді;
* Композициялық сезімін, ырғақты, түс, түстерді қабылдауын дамытады;
* Саусақтың ұсақ моторикасын дамытады;
* Жұмыс барысында эстетикалық сезім алады.

Психолог Ғалия Зейнуловнаның айтуынша «Сурет бала үшін өнер емес, ол тіл. Сөзбен айтып жеткізе алмағанын, сурет арқылы жеткізуге мүмкіндігі бар. Бейнелеу барысында оңтайлының бәрі екінші орынға кетеді, тыйым мен шектеулер болмайды. Бұл уақытта бала мүлдем еркін.»

Сурет салуда дәстүрден тыс әдістер балалар үшін қызықты, өйткені өзінің қиялын, ықыласын, ойын толық білдіруге үлкен мүмкіндіктер береді.

Дәстүрден тыс сурет салудың әдістеріне тоқтала кетсек.

Сурет салудың әдіс-тәсілдері:

* Бастыру;
* Саусақпен сурет салу;
* Далаппен сурет салу;
* Нүктелер арқылы сурет салу;
* Пластилинография;
* Бір басылымды сурет (монотопия);
* Гратаж (тырнау әдісі);
* Балауыз шаммен сурет салу;
* Құммен сурет салу;
* Үрлеу немесе түтікшемен сурет салу;
* Сулау әдісі;

**Сурет салудың әдіс тәсілдері**.

Сурет салу арқылы балаларды адамгершілікке, әсемдікке, сұлулыққа, жинақылыққа тәрбиелейміз. Бейнелеу іс-әрекеті барысында тәрбиенің сенсорлық, ақыл-ой, эстетикалық, адамгершілік және еңбек пен дене тәрбиесінің алуан түрлі жақтары жүзеге асырылады. Бала ақыл-ой операцияларының негізінде өз жұмысының нәтижесін ойша елестетіп алып, содан кейін әрекет ете бастайды. Мектепке дейінгі тәрбиеленушінің эстетикалық дамуы оның жеке тұлғалық мәдени базисінің құрылымын бейнелеу өнері бойынша өтетін ұйымдастырылған оқу қызметімен шектеліп қана қоймай,табиғат құбылысындағы өнерді қабылдау өзіндік көркемдік әрекет процесінде өрлеуі тиіс.Шығармашылық жұмыс жасауда жетістіктерге жету үшін қолданылатын әрбір әдіс-тәсілдер арқылы ұйымдастырылған оқу қызметі түрленіп өтуі, баланың жан-жақты тәрбиеленуіне ықпалын тигізеді.Соның бірі бейнелеу өнері және оның әдістері. Осы шығармашылық жұмыстың мақсаты-баланың қабілеті мен мүмкіндік деңгейіне қарай бейнелеу өнерінің ерекшеліктеріне машықтандыру. Балалардың көркемдік әсемдігін дамытуға жәрдемдесу. Шығармашылық жұмысында алынған тақырыптар балалардың жас шамасына лайықты түрде, жүйемен топтастырылды. Шығармашылық жұмысының үлгісі мектепке дейінгі ұйымдарда мектеп жасына дейінгі ересектер тобының балаларымен жұмыс жасайтын сиқырлы бояулар ұйымдастырылған оқу қызметінде жүзеге асады.

**Бастыру.**

Бастыруға: - жапырақ, түрлі өсімдіктер; - поролонның, көкөністердің кішкентай кесектері; - әр түрлі заттардың тығындары, қорапшалар, кішкентай шөлмектер, шишалар; - алақан, қарандаштың теріс бөлігі; - текшелер, өшіргіштер,түймелер,т.б. заттар пайдаланады. Бастыру арқылы сурет салу балалардың санасында жағымды эмоция тудырады. Дәстүрден тыс сурет салуды үйренген бала өз бетінше бастыру құралдарын еркін қолданады.бастыру тәсілі баланың өмірге шығармашылықпен қарауының, кез келген затты әр түрлі мақсатта қолдана білу іскерлігін, шеберлігін дамытады.

**Өсімдіктер бастырмасы**

Бастырма әдісін қолдануға гүлдер, шөптер, бұтақтар, ағаштардың (мысалы, үйеңкі, терек, емен) жапырақтары жарамды. Мұнда реңді таңдап алу маңызды.Себебі,түсті қағазда жапырақтардың, өсімдіктердің шеттері, өзек сызықтары анық көрінеді.Гүлдер, шөптер, жапырақтар қыздырылған үтікпен немесе кітаптың арасына салу жолымен кептіріледі (ең бастысы, қатты кеуіп, үгітіліп кетпегені жөн) Қолдану ережесі: - өсімдікті (жапырақ, гүл,т.б.) ескі газет бетіне қою; - гуашьпен бояу; - бояу жағылған бөлігін түсті қағазға орналастыру; - үстіне парақ қойып, қолмен нығыздап басу. Көкөністер бастырмасы. Балалар бастырма көмегімен салынған бейнеге ерекше қызығушылық танытады. Әсіресе, балалардың көз алдында даярланған көкөніс қалдықтарынан жасалған штамптар сатып алғанға қарағанда қызығушылықтарын арттыра түседі. Қолдану ережесі: -картоп, сәбіз, асқабақ қабығынан түрлі пішіндер: шаршы, дөңгелек, үшбұрыш, төртбұрыш даярлау; - картоп немесе өзге көкөніс қиығын контур жасап, артығын кесу; - штампты гуашьқа батыру немесе оған қылқалам көмегімен субояқ жағу; - қағаз немесе мата бетіне ойлаған сурет шығатындай етіп бастыру.Ұлттық ою - өрнектерден сәндік композициялар құрастыруға болады.Ұлттық ою –өрнектерді бейнелеу арқылы кеңістікті бағдарлауға үйренеді.

**Саусақпен сурет салу.**

Саусақ кескіндемесі, саусақпен сурет салу –қоршаған әлемді (саусақпен, алақанмен,табанмен) бейнелеудің тағы бір әдісі болып табылады. Саусақпен сурет салу әдістемесі бояуды (гуашь,майлы бояу) және оның қасиетін (бояу қабатының барқыт тәрізділігі,жабысқақтығы,тұтқырлығы) сезінуге көмектеседі. Қолдану ережесі: - жайпақ табаққа бояу, кішкентай құмыраларға су құю: - әр саусақты бір түсті бояуға батыру , қағазға түсіріп болған соң құмырадағы суға жуып , қағаз сүлгісімен сүрту ; - алақанымен сурет салғанда бояуды табаққа құйған жөн. Ағаштың суретін салғанда саусақпен алдымен діңі мен бұтақтарын бейнелейді , содан кейін алақанға сары , жасыл және қызғылт сары бояуды жағып , жапырақтардың суретін салады . Үлкен ақ қағазға күннің суретін үлкен етіп салып , ал шеңбер бойымен балалар алақандарын бастыру арқылы шуақтарды түсірсе , өте әдемі сурет шығады ( ұжымдық жұмысқа ыңғайлы ) . Саусақ кескіндемесінің көмегімен орамалды әшекейлеуге , аңдардың іздерін , пейзаж суреттерін тамаша етіп бейнелеуге болады .

**Далаппен сурет салу**

Дәстүрден тыс әдістер жинағына ескі далаппен , тырнақ бояуымен (лакпен ) , көз бояйтын теньмен сурет салуды жатқызуға болады (бірақ ,жұмыс жасап болғанан кейін педагог аса мұқият әрі сақ болып , бұл заттарды баланың қолы жетпейтін орынға қойғаны жөн). Бала анасының косметика қолданғанын бақылағанды ұнатады . Әдетте, косметика қолдануға тыйым салынатындықтан , баланың өз анасының далабымен ойнауға деген құмары арта түседі . Сондықтан , косметикалық құралдарымен сурет салуды ұйымдастыру бала тілегінің орындалуына мүмкіндік тудырады және бұл пайдалы іс болып саналады.

**Нүктелер арқылы сурет салу.**

Нүктелер арқылы сурет салу (нүктелі сурет)дәстүрден тыс әдіске жатады.Сурет көптеген жекелеген нүктелер арқылы бейнеленсе ,онда бұл сурет техникасы пуантилизм деп аталады. Ашық түсті майлы бояу алынып,нүктелер қылқалам ұшы немесе саусақтармен тықылдату әдісімен түсіріледі,нүктелердің көлемі әр түрлі болуы мүмкін.балаға нүктелерді сызықтармен қосу ұсынылады.Пайда болған бейнені аяқтауға,бояуға ,сюжет ойластыруға және ат қоюға болады.Негізгі бейнені толықтырған соң ,сурет қосымша фонмен толықтырылады.

**Үрлеу немесе түтікше арқылы сурет салу**

Бұл үшін: - коктейль түтікшесін алып , оны дәл ортасынан бөлу ; - ақ қағазға бояудың бір тамшысын немесе бояудың екі түрін суға езіп,бір – бірімен жақын етіп тамызу ; - әр түрлі бұтақшалар пайда болу үшін тамған бояудың дәл ортасынан сыртқа қарай әр түрлі бағытқа үрлеу ; - сулы шүберектің ұшын бояуға малып , дөңгелектей отырып , бет – әлпеттің пішінін келтіру ; - суретті кептіріп , жіңішке қылқаламмен көз , мұрын , қас , ерінің суретін салу керек . Мұндай «сиқырлы» суреттерді салу баланың бойындағы көркемдік қабілетті , ауыз бұлшық еттерін , тыныс алуын жаттықтырып , тілін дамытады.

**Бір басылымды сурет (монотипия)**

Бір басылымды сурет- целлофан немесе әйнекте бейнеленіп, соңынан қағазға көшірілетін сурет. Бір басылымды сурет әдісімен салынған бейнелер балаға қуаныш сыйлайды. Жұмыс барысы: 1-әдіс: \* целофан немесе оргәйнек бейнесіне субояқ жағу; \* жұмсақ целофан бетінде қылқалам,мақта оралған сіріңке немесе саусаққа бояу жағып (бояу қою және ашық түсті болуы жөн), сурет салу; \* бояуы кеппей тұрған целофанды аударып,суреті бар жағына қағазды беттестіріп қойып ,қолмен сипау; \* целофанды көтеру керек. Екі сурет пайда болады.бейне кейде целофанда,кейде қағаз бетінде қалалды.Түсірілген бояу көлемі мен оны сипау бағытына байланысты әр түрлі бейнелер пайда болады. 2-әдіс.Суреттің симметриялы бейнесі: \* альбом парағын көз мөлшермен екіге бөлу; \* бір бөлігіне бояу жағу; \* енді қағазды бүктеу керек.Қағаздың екі бөлігіне бірдей бейне түседі; \* бояу кепкеннен кейін екіге бүктелген қағаздағы бейнені қиып алуға болады. Бір немесе бірнеше бояу бірден қолдалынады.Бұл әдіс гүл,ағашжәне көбелек бейнелеуде пайдалануға оңтайлы. 3-әдіс: \* көлемі альбом парағындай болатын пластмасса тақтайша алу; \* тақтайшаны ашық немесе қара түсті бояулармен бояу; \* таяқшамен бояу жағылған тақтайға ағаш діңінің,бұлттың,балықтың,құстың және жануардың нобайын сыз; \* суреттің үстіне бояуды бірден жақсы сіңіретін қағаз қою; \* парақты тақтайшаға басыңқырап ұстап,бірнеше секундтан соң алу қажет.Бала сурет мазмүнын өз қалауынша толықтыруға болады.

**Граттаж**

Граттаж- бұл тырнау әдісі («граттаж» француз тілінен аударғанда-қыру, тырнау). Балаға ,жұмысқа даяр қағаз беріледі.Алайда,ересек жастағы бала үшін өз қолымен граттажға қағаз даярлау қызықты болып табылады.Бұл үшін: - Қалың қағазға майшам немесе сабын жағу; -оның үстіне жалпақ қылқаламмен қою етіп езілген бояу жағу(майшам жағылған қағазға бояуды бірнеше қабат етіп жағу керек). Егер бояудың сіңуі қиын болса, оған бірнеше тамшы сусабын қосу керек. Балауыз немесе сабынды алдын ала боялған қағазға (ақ емес) жақса, онда түрлі-түсті сурет пайда болады. Бояу кепкен соң қалақшамен немесе ағаш таяқшамен тырнап сурет салады.

**Балауыз шаммен сурет салу.**

Балауызбен жұмыс жасау үлгісі: - Ыдысқа көк немесе күлгін бояу езіледі; - Ақ қағаз бетіне балауызбен өрнектердің түрлері салынады; - Қылқаламмен қағаз бетінің ашық жерін қалдырмай боялады; - Артық бояу кепкен соң, аяз өрнектері білініп тұрады.

**Құммен сурет салу әдісі:**

Балаларға құммен сурет салу әдісі өте қызықты болмақ ,өйткені олар құммен ойнағанды қатты ұнататыны сөзсіз. Қолдану ережесі: - Ақ қағаз бетіне суреттің пішіні сызылып алынады ; - пва желімін сызылған сызық бойымен, қылқаламмен жағып шығамыз; - жағылған желімнің үстіне ыдыстағы құмды себелеп шығамыз. Сулау тәсілі: - Қағаздың бетін толық сулап, гуашь, акварель бояуы, бормен сурет салады.

**Пластилинография**

Пластилинография – бұл техниканың принципі қағазға, картон қағазға немесе басқа негізге ермексаздан жапсырма сурет шығару, нәтижесінде суреттер шығынқы және жартылай көлемді болады.

Алуан түрлі әдістердің балалардың жұмыстарының мазмұнын ашуға өз септігін тигізетінін атап айтпай болмайды. Олардың орындалу барысының өзі балаларға үлкен қанағаттанғандық әкеледі. Әр қимыл сәтті шыққан сайын бала өз жеңісінің жемісін өзгелерге көрсету үшін оны сан рет қайталап көрсетуден жалықпайды.

**Күтілетін нәтиже:**

Балада көркем өнер туралы білім қалыптасады. Шығармашылығы дамиды. Авторлық бағытта бейнелей біледі. Отбасы және балабақша ынтымақтастығы орнайды. Балалардың іскерлік қабілеті дамып, эстетикалық талғамы артады.  Сурет  іс-әрекеттері арқылы бейнелеу өнеріне деген  сүйіспеншілік оянады.

**Қорыта айтқанда,** көркемдік – шығармашылық әрекеті, бейнелеу өнерінің дәстүрден тыс түрлері баланың шығармашылық қабілеттілігін, қиялдауы мен ойлауын, жауапкершілігін, өз пікірін ашық айтуын, дербестігін – барлық қасиеттерінің ашылуы мен дамуына септігін тигізеді. Дәл осы қасиеттер бүлдіршіннің болашақ өмірдегі жетістік формуласының негізі болып табылады.